10 การควบคุมภายใน

10.1 สรุปความเห็นของคณะกรรมการบริษัท

บริษัทฯได้จัดตั้งฝ่ายตรวจสอบภายใน
เพื่อดำเนินการควบคุมและตรวจสอบภายในระบบงานของบริษัทฯทำให้การดำเนินการต่างๆ
มีความเรียบร้อย รัดกุม มีประสิทธิภาพ และสามารถวัดผลได้ รวมทั้งช่วย
ป้องกันการทุจริตในการดำเนินงาน
เพื่อให้ทั้งผู้บริหารและพนักงานทุกระดับรับทราบเป้าหมายในการดำเนินธุรกิจ นอกจากนี้
บริษัทฯได้จัดตั้งคณะกรรมการตรวจสอบ (Audit Committee)
เพื่อดำเนินการควบคุมการปฏิบัติงานให้เป็นไปตามระบบงานที่วางไว้ให้รัดกุมยิ่งขึ้น ทั้งนี้
บริษัทฯได้แบ่งการควบคุมภายในของบริษัทฯ ไว้ดังนี้

  ก) การควบคุมภายในด้านการดำเนินการ เช่น

-   กำหนดขอบเขตหน้าที่และอำนาจในการดำเนินการให้ชัดเจน

-   กำหนดแผนงานในการดำเนินธุรกิจ

-   คู่มือหรือมาตรฐานการปฏิบัติงาน

-   รายงานผลการปฏิบัติงานเป็นระยะๆ

-   จัดทำและพัฒนาแนวการตรวจสอบ (Audit Program)

  ข) ด้านบัญชีและการเงิน เช่น

-   นโยบายบัญชีที่เหมาะสม

-   การจัดทำงบการเงินที่เปิดเผยข้อมูลอย่างเพียงพอ เข้าใจง่าย
    และหลีกเลี่ยงการนำเสนอข้อมูลที่ ก่อให้เกิดการเข้าใจผิด

-   การกระทบยอดระหว่างรายละเอียดประกอบยอดคงเหลือกับยอดตามบัญชีแยกประเภท

-   แบ่งหน้าที่ความรับผิดชอบของหน่วยงานรับจ่ายเงินและหน่วยงานตรวจสอบการรับจ่ายเงิน

-   การรับเงินของบริษัทฯให้เป็นลักษณะการรับเช็คขีดคร่อม และต้องออกใบเสร็จรับเงิน

-   การจ่ายเงินของบริษัทฯให้เป็นลักษณะการออกใบแจ้งหนี้ และจ่ายเช็คขีดคร่อม

-   ปรับปรุงทะเบียนคุมโฉนดที่ดิน ให้สามารถที่จะระบุได้อย่างชัดเจนว่า โฉนดที่ดินเหล่านั้น
    นำไปค้ำประกันที่ใด หรือเก็บที่บริษัทฯ

-   การจัดทำรายละเอียดเงินกู้ยืม

-   การจัดทำรายงานวิเคราะห์อายุลูกหนี้ (บัญชีลูกหนี้รายตัว) ในแต่ละงวดเวลา

-   การติดตามยอดคงเหลือในบัญชีที่มีรายการค้างเป็นเวลานาน

  ค) ด้านการดูแลและป้องกันทรัพย์สิน เช่น

-   มีนโยบายซื้อสินทรัพย์ถาวรเท่าที่จำเป็น

-   การจัดทำประกันภัยสำหรับสินทรัพย์ที่มีมูลค่าสูงเท่านั้น โดยเฉพาะอย่างยิ่ง เครื่องจักรใหญ่ที่มี
    ราคาแพง

-   การจัดระบบการจัดเก็บเอกสารสำคัญของบริษัท เช่น หนังสือสัญญาจำนำ/จำนองทรัพย์สินกับ
    ธนาคาร สัญญาซื้อขายที่ดิน สัญญากู้ยืมเงิน เป็นต้น

-   กำหนดผังแสดงการปฏิบัติงานและทางเดินเอกสารของระบบการจัดซื้อและรับของ ระบบการ
    เบิกของ ระบบเงินสดย่อย ระบบการจ่ายเงิน และระบบการรับเงิน

  ง) ด้านการปฏิบัติให้เป็นไปตามกฎระเบียบและนโยบาย เช่น

-   กำหนดระเบียบ ประกาศ คำสั่ง ในเรื่องต่างๆ ให้เป็นลายลักษณ์อักษรอย่างชัดเจน

-   กำหนดนโยบายและเป้าหมายประจำปี

  10.2 สรุปความเห็นของคณะกรรมการตรวจสอบหรือกรรมการอิสระ

  รายงานของคณะกรรมการตรวจสอบ

  ประจำปี 2543

  คณะกรรมการบริษัทฯ ได้ประชุม ครั้งที่ 5/2542 เมื่อวันที่ 28 ธันวาคม 2542

  ได้มีมติแต่งตั้งคณะกรรมการตรวจสอบ โดยมีรายละเอียดดังนี้

  รายนามคณะกรรมการตรวจสอบประกอบด้วย

  1. ประธานกรรมการตรวจสอบ นายวัชรกิติ วัชโรทัย

  2. กรรมการตรวจสอบ นายภุชชงค์ ชาญธนากิจ

  3. กรรมการตรวจสอบ นายวิรัตน์ เอี้ยวอักษร

  คณะกรรมการตรวจสอบได้มีการประชุม เพื่อกำหนดบทบาทและทำความเข้าใจเกี่ยวกับ
  หน้าที่และความรับผิดชอบ วิเคราะห์งบการเงินในแต่ละไตรมาส
  วิเคราะห์ผลการตรวจสอบภายในและประเมินผลระบบควบคุมภายในของบริษัทฯ

  ข้อสรุปของคณะกรรมการตรวจสอบมีดังต่อไปนี้

  1. รายงานทางการเงินของบริษัทฯ

  คณะกรรมการตรวจสอบได้พิจารณางบการเงินในแต่ละไตรมาสและงบการเงินรวมของบริษัท
  และบริษัทย่อย ปรากฎว่าได้ปฏิบัติถูกต้องตามมาตรการบัญชีทั่วไป
  โดยเฉพาะในเรื่องที่สมาคมบัญชีและผู้สอบบัญชีรับอนุญาตแห่งประเทศไทย ได้กำหนดให้ถือปฏิบัติ

  2.
  คณะกรรมการตรวจสอบได้พิจารณารายงานการตรวจสอบภายในของบริษัทเกี่ยวกับเรื่องการควบคุมภายใน
  การปฏิบัติและความปลอดภัยของทรัพย์สิน
  และได้ตรวจสอบรายงานผลการดำเนินการว่าเป็นไปตามนโยบายและระเบียบปฏิบัติหรือไม่
  พบว่าได้มีการปรับปรุงการควบคุมภายในอย่างต่อเนื่อง ทั้งทางด้านคุณภาพ
  และต้นทุนโดยมีการจัดตั้งหน่วยงานขึ้นใหม่ 3 หน่วยงาน คือ

  2.1 คณะกรรมการจัดซื้อและจัดจ้าง เพื่อคัดเลือกผู้รับเหมาการก่อสร้างทั้งระบบสาธารณูปโภค
  และสิ่งปลูกสร้างที่มีคุณภาพ มีผลงานเป็นที่น่าเชื่อถือ

  2.2 ฝ่ายวิศวกรรมตรวจสอบส่วนกลางทำหน้าที่ตรวจสอบคุณภาพในการก่อสร้างของ ผู้รับเหมา
  และความคืบหน้าของงานการก่อสร้างในแต่ละโครงการ
  นอกเหนือจากผู้ควบคุมงานที่ประจำอยู่ในแต่ละโครงการแล้ว ซึ่งเป็นการ Double check

  2.3 คณะกรรมการตรวจรับงานในแต่ละงวดงาน โดยคัดจากตัวแทนในแต่ละฝ่ายงานเป็นคณะ
  แต่ละคณะจะต้องมีผู้เชี่ยวชาญพิเศษทางด้านวิศวกรรมอยู่ด้วย 1 ท่าน
  คณะกรรมการนี้จะไม่ทราบมาก่อนว่าจะต้องไปตรวจรับงานในโครงการใด
  จนกว่าจะมีการเสนอส่งงวดงานจากฝ่ายโครงการ
  การที่จะอนุมัติให้จ่ายเงินในแต่ละงวดงานจะต้องผ่านความเห็นชอบของคณะกรรมการชุดนี้

  ผลของการจัดตั้งหน่วยงาน 3 หน่วยนี้ จะทำให้ระบบการจัดซื้อจัดจ้างมีความโปร่งใส
  ช่วยลดต้นทุนในการก่อสร้าง และได้ผู้รับเหมาที่มีคุณภาพ
  ผลงานที่ออกมาเป็นที่ยอมรับของผู้ซื้อตลอดจนการส่งมอบสามารถทำได้ตามกำหนดเวลา
  เป็นการปรับปรุงระบบงานที่ดีขึ้นอย่างเด่นชัด

  ในนามคณะกรรมการ

  ( นายวัชรกิติ วัชโรทัย )

  ประธานกรรมการตรวจสอบ

  บริษัท กฤษดามหานคร จำกัด (มหาชน)